22 Joalokaha re bone pejana, Jehova o ile a bolela esale pele hore ho loka le khotso li ne li tla eketseha har’a batho ba Molimo. (Esa. 60:17) Litšobotsi tsena ka bobeli li matlafatsa bonngoe ka liphuthehong. Joang? Tabeng ea ho loka, ‘Molimo ke Jehova a le mong.’ (Deut. 6:4) Melao ea hae e lokileng e sebelisoa ka tsela e tšoanang liphuthehong tsa linaheng tse fapaneng. Molao oa hae oa se nepahetseng le se fosahetseng o mong ’me oa tšoana “liphuthehong tsohle tsa bahalaleli.” (1 Bakor. 14:33) Kahoo, liphutheho lia hōla hafeela ho sebelisoa melao ea Molimo. Morena oa rōna o boetse o batla hore re se ke ra thabela feela ho ba le khotso ka phuthehong empa re be batho ba bōpang khotso. (Mat. 5:9) Kahoo re ‘phehella lintho tse tlisang khotso.’ Re ithaopela ho rarolla mathata a ka hlahang har’a rōna. (Bar. 14:19) Ha re etsa joalo re etsa hore ho be le khotso le bonngoe ka har’a phutheho.—Esa. 60:18.